پاناما، رسميا لجمهورية د پاناما (بالصبليونية: República de Panamá) هي بلاد جات ف لوسط د أمريكا، ما بين لقارات د لوسطانية و أمريكا لجنوبية. تايحدّوها من الشمال لبحر د لكاريبي و لمحيط لأطلسي، من لجنوب لمحيط لهادي، من لجنوب الشرقي كولومبيا، و من الشمال لغربي كوسطاريكا. پاناما معروفة بلقناة اللي جات ف لوسط ديالها (قناة پاناما - تبنات ف 1914)، و اللي تاتخلّي لباطويات يدوزو ما بين لمحيط لأطلسي و لمحيط لهادي. سكنو ف لبلاصة اللي فيها پاناما بزاف د لقبايل د السكان لأصليين، حتا دخلو ليها الصبليون و ستعمروها فاللّلول د لقرن 16. ستاقلات لبلاد ف 1821 و دخلات مع لجمهورية د كولومبيا لكبيرة. بقات لبلاد طرف د كولومبيا تال 1903، فين عاوناتها لميريكان باش تخرج منها و ولاّت هي لجمهورية د پاناما. ملّي تبنات لقناة د پاناما ف 1914، كانت لميريكان هي اللي حاكمة فيها، و بقات بحال هاكاك تال 1999، اللي هو لعام اللي ولات فيه الدولة د پاناما هي اللي قابطة لقناة كاملة و ولاّت عندها سيادة كاملة عليها. تيسكنو ف پاناما تقريبا 4.2 مليون د الناس، و لعاصمة ديالها هي لمدينة د پاناما.